พระ 200 รูปสวดให้กว๊านพะเยาหายแล้ง-ไฟป่า-พายุลูกเห็บถล่ม
ผู้สื่อข่าวรายงานว่าได้เกิดเหตุไฟไหม้ป่าในพื้นที่ป่าบ้านวังธงและไฟได้ไหม้ลุกลามเข้ามาในเขต ต.ป่าแมต อ.เมืองแพร่ เมื่อเวลา 22.00 น. วันที่ 9 เม.ย. นายสงวน ธงยี่สิบสอง นายก อบต. วังธง ได้นำรถดับเพลิงของ อบต.วังธง จำนวน 2 คัน จากนั้นได้ขอกำลังรถดับเพลิงจากเทศบาลตำบลป่าแมต และเทศบาลเมืองแพร่ ร่วม 10 คัน เข้าไปสกัดไฟป่าที่กำลังไหม้ลุกลาม ตั้งแต่ช่วงหัวค่ำเป็นต้นมา เริ่มแรกก็ไม่มีใครทราบเนื่องจากไฟป่าได้ลุกลามมาจากป่าเขตบ้านวังธงและลามเข้ามาตามแนวถนนทางหลวงชนบท หมายเลข 6022 หมู่ที่ 4 ต.ป่าแมต อ.เมืองแพร่ ขณะเดียวกัน มีกระแสลมแรง ไฟป่าได้ขยายกินทั้งบ่อขยะข้างทางและพื้นที่ป่า รวมกว่า 30 ไร่,นายสงวนเปิดเผยว่า มีชาวบ้านไปพบเห็นกลุ่มควันไฟเกิดขึ้นที่บ่อขยะ ซึ่งอยู่ในความรับผิดชอบของเทศบาลตำบลป่าแมตตั้งแต่ช่วงเย็น ไฟได้ลุกลามอย่างรวดเร็ว โดยไม่ทราบสาเหตุว่าต้นเพลิงมาจากไหน เบื้องต้นคาดว่าน่าจะเกิดจากไฟป่าที่ลุกลามลงมาตามถนน รถดับเพลิงใช้เวลานานกว่า 4 ชั่วโมง ได้ระดมฉีดน้ำจนสกัดไฟป่ามอดลง แต่ก็ยังมีอีกหลายจุดที่รถเข้าไปไม่ได้ ทางเจ้าหน้าที่ไฟป่าแพร่ ได้ระดมกำลังเดินเท้าขึ้นไปช่วยกันดับไฟต่อไปแล้ว,จ.พะเยา เทศบาลเมืองพะเยา ได้จัดทำพิธีทำบุญเสริมสิริมงคลกว๊านพะเยาที่ประสบภัยแล้งอย่างหนักในปี 2559 หวังให้กว๊านพะเยารอดพ้นภาวะภัยแล้งโดยเร็ว ทั้งนี้ ได้นิมนต์พระสงฆ์จำนวน 200 รูป นำโดยพระราชปริยัติ พร้อมรองเจ้าคณะจังหวัดและเจ้าคณะอำเภอทั้ง 9 แห่ง ร่วมกันประกอบพิธีสวดเจริญพระพุทธมนต์เพื่อความเป็นสิริมงคลให้แก่กว๊านพะเยา ณ บริเวณลานข้างกว๊านพะเยา ตรงข้ามอนุสาวรีย์พญางำเมือง อ.เมืองพะเยา เมื่อเย็นวันที่ 9 เม.ย. โดยมี น.ส.จุฬาสินี พรหมเผ่า นายกเทศมนตรีเมืองพะเยา และประชาชนเข้ามาร่วมกว่า 100 คน ขณะที่พระสงฆ์กำลังสวดมีพายุพัดแรงริมกว๊านพะเยา ไม่นานพายุก็สงบลง,ตอนเย็นวันเดียวกัน เกิดพายุพัดมาพร้อมกับลูกเห็บตกในพื้นที่ ต.หย่วน อ.เชียงคำ จ.พะเยา ขนาดลูกเห็บเท่ากับลูกมะแว้ง และไม่ได้ก่อให้เกิดความเสียหาย พบว่าพายุแรงได้พัดต้นไม้ใหญ่ คือต้นโพธิ์ข้างวัดศรีเมืองมาง ต.หย่วน กิ่งต้นโพธิ์ได้หักโค่นลงมากลางถนน ทับป้ายโฆษณาพัง แต่ไม่พบบ้านเรือนประชาชนเสียหาย นอกจากนี้มีฝนตกลมพัดแรงในพื้นที่ อ.จุน อ.ภูซาง และมีฝนตกบางส่วนในพื้นที่ อ.แม่ใจ และ อ.เมือง ส่งผลให้อากาศที่ร้อนเย็นลงอย่างรวดเร็ว,นายนพฤทธิ์ ศิริโกศล นายอำเภอเชียงคำ กล่าวว่า สถานการณ์วาตภัยที่เกิดขึ้นในครั้งนี้มีลูกเห็บตกลงมาด้วยแต่ไม่เกิดความเสียหาย ในเบื้องต้นได้มอบหมายให้องค์กรปกครองส่วนท้องถิ่น (อปท.) เร่งสำรวจความเสียหายแล้ว ส่วนวาตภัยที่เกิดขึ้นวันที่ 8 เม.ย.ที่ผ่านมา ในพื้นที่ ต.ฝาย-กวาง มีพื้นที่ประสบภัย 6 หมู่บ้าน ประกอบด้วยหมู่ 8, 9, 11, 13, 14, 16 บ้านเรือนเสียหายบางส่วน 174 หลัง เทศบาลตำบลฝายกวาง ได้ช่วยเหลือกระเบื้องมุงหลังคาให้แก่ผู้ประสบภัยแล้วประมาณ 3,000 แผ่น.
เทศบาลเมืองพะเยา ได้จัดทำพิธีทำบุญเสริมสิริมงคลกว๊านพะเยาที่ประสบภัยแล้งอย่างหนักในปี 2559 หวังให้กว๊านพะเยารอดพ้นภาวะภัยแล้งโดยเร็ว
ทำบุญกว๊านพะเยา,ภัยแล้ง,ทำบุญ,ลูกเห็บ,ฝนตก,พะเยา,นพฤทธิ์ ศิริโกศล,นายอำเภอเชียงคำ,จ.พะเยา,ภัยแล้งพะเยา,พระราชปริยัติ,ข่าว,ไทยรัฐออนไลน์,ข่าวทั่วไทย,ไฟป่า,จังหวัดแพร่